הקלדת תכנית ההתיישבות של לוי אשכול, 9 בספטמבר 1926
ארכיון המדינה, פ-1553/12, עמ' 254-243

נתאר לעצמנו כי נטרפה אנייתנו עלינו בלב ים ותביאנו אל אי בודד. סביב סגר המדבר הים ואין תקווה לבוא בקשרים עם העולם החיצוני.
	והנה אנו אלף בחורים מלומדי סבל ודרוכי רצון ושרירים. בקופתנו גם 100 אלף לי"מ [לירות מצריות] שבעדן אפשר לרכוש על האי הזה גג למחסה, בהמות עבודה והמכונות הראשונות הכי נחוצות. כמו כן זרעים והספקה עד היבול הראשון.
	האם לא היינו מאושרים בגורל זה וביכולת של השקעת אנרגיה ואיניציאטיבה והאם לא היינו חותרים לקראת הקמת חיים חדשים פורחים עצמיים על האי הזה? והאם לא היה עלינו גם רגש של השתתפות במעשי בראשית ביצירתנו שם?
	והנה מה היה לנו כיום בארץ. הננו במצוק ובמצור. חוסר עבודה ורעב מאיים. ויושבים בחורים ובחורות רעננים ומלאי כוח עלומים נמקים מבטלה והנם אובייקט למו"מ ולוויכוח על דבר סיוע וקיום [?].
	יש לנו דרך כבוד אחרת. דרך המתאימה לנו ואשר קולעת למטרה ואשר היא גם תוכן עבודתנו אשר בשבילה באנו לארץ. נצאה לשדה ונלינה בכפרים. מחר יכולים וצריכים אלף וחמש מאות חבר וחברה לעלות על קרקע חדש. וישנה לדעתי, האפשרות. אולם לשם זה נחוץ כמובן לשנות מן המטבע אשר טבענו עד כאן.
1. [footnoteRef:1]אנו קוראים את חברינו למושבות והננו מכריזים על כיבוש המושבות בעבודה עברית וקושרים כבר עוד מעט כתרים לראשי המושבות. אולם מה מסתדר הפועל במושבה ובאיזה אמצעים הוא נמצא שם, חי ועובד? אינני בא חס וחלילה להרהר על עצם המעשה. ודאי זו עבודה גדולה והצלה בתקופה זו. [1:  אין סעיף ב.] 

אבל אנוכי ממשיך את הקריאה. נתארגן 1,500 חברים ונסכים 5-4-3 שנים לחיות חיים כאלה בהתיישבות העצמית. עד אשר אנו מציינים בהלוואה לאומית ועד אשר הנחמה תצא הנשמה. הננו קבצנים ועלינו לדעת זאת ולפי זה לכלכל את מעשינו.
נתאר לעצמנו שהייתה נפתחת אפשרות להכניס למושבות בגליל התחתון 1,000 פועל לאיכרים בתנאים של מזון, דירה ו-50 לי"מ לחודש. הן היו בוודאי ובוודאי מאות חברים להתיישב לשנה-שנתיים לשם לימוד העבודה.
נעשה זאת גם לעצמנו. שנים אחדות של עבודה צבאית בעבודה עצמית אצל אותה אנייה. 
ולזאת יש לנו אמצעים. אנו ניתן לכל בחור 60-50 דונם קרקע לפי שעה. חלק בדירה, חלק בבהמת העבודה ובמחרשה, זרעים והספקה עד הגורן.
עבודתו צריכה להכניס לו בכל אופן לא פחות מאשר עבודתו בפתח תקוה או בימה [יבנאל]. ויש להניח שתכניס לו יותר. במצב זה יכולים להמשיך 3-2 שנים עד יעבור הזעם.
קרקע
קרוב ל-50 אלף דונם נמצא ברשות קרן הקיימת. אמנם קרן הקיימת הבטיחה כמעט חצי מהשטח לכל מיני לנדסמנשפטים אשר ספק יבואו ספק לא. בכל אופן לא בשנה זו. והן ברור כי יש גם יהודי  הלנדסמנשפטים יצפו לכספי קרן היסוד. ואלה לא במהרה יגיעו להם על פי התור. מי אשר יימצא בארץ וירעב הוא גם אשר יזכה להתיישבות ראשונה על אדמת הלאום ובכספי הלאום. כל האדמה אשר נמצאת ברשות קרן קיימת כיום – לעובדים. ואנוכי בטוח שקרן קיימת תוכל לשאול גם מ"קהילת ציון" ואפילו מפיק"א בתנאי תשלום לשנים רבות שטחים מסוימים אם יחסרו לנו.
הקרקע צריך ויכול להימצא. לנו הזכות. רק לא אינרציה בירוקרטית והעניין יסודר.
דירה
אין לנו די כסף בכלל ועלינו לחפש קימוצים וחסכונות בריאים. נעשה פחות, פשוט וחזק. זה הוא הדביז. מובטחני שאפשר עוד הרבה להוזיל. נקבע למפרע כי עלינו לבנות 300-200 חדר ונקציב לכל חדר 50 לי"מ. ותינתן פקודה למהנדסים למצוא אפשרות כזאת של בניין והיא תימצא. והריני בתור טירון גם לרמוז על הצעות קימוץ ואולי גם זמניים.
	אנוכי מציע להתחיל להשתמש במקומות מתאימים בלבני חומר. אנו כי בכלל חושב כי בשביל ארצנו החמה זה הוא חומר חשוב. יעשה הבית מסגרת בטון והקירות מלבני חומר. יעשה קימוץ בנגרות. אנו יכולים וצריכים להרשות לעצמנו נגרות קצת יותר פשוט מזו של תל אביב. נעשה לפי שעה החלונות בלי תריסים באפשרות להוסיפם כעבור שנה-שנתיים. אל נכניס לפי שעה דלתות פנימיות, נוסיפם כעבור זמן ונשתמש לפיי שעה בווילון.
	אפשר לפי שעה בלי רצפת בלטות. אפשר גגם לדחות את התקרה לחורף או לשנה הבאה. ונחוץ גם לבדוק מאיזה חומר התקרה לעשותה. ויש להניח לטיח לפי שעה מבחוץ רק מצד הגשם.
	כהנה וכהנה יכולים להיות הקימוצים. ייבנה הבית בתכנית אשר במשך הזמן אפשר למלאותה ולשפרה ויהיה הוא מותאם לחיי משפחה במושב ובקבוצה.
	כל מה שייבנה עכשיו יהיה חלק מהתכנית או השלד. הכול יהיה חזק ועל מקומו. שום הוצאות מיותרות. ועל כן יש להתנגד לכל הצעה של צריפים וכו'.  
	ככה יבנה כל אדם אשר לו מעט אמצעים. ראשון ראשון ואחרון אחרון. 1,000 החברים תיכף ומיד יתאגדו למקצועותיהם. נמצא בתוכם הרבה בנאים, טייחים, נגרים, מלבנים וחופרי תעלות.
	מתוך החברים האלה נגייס את העובדים בבניין. אנו נקציב את משכורת הבניין למקסימום 20 לי"מ כי על כן בשבילם בעצמם הם בונים. ואת ,סולל בונה" נבקש את ההשגחה בעד אחוז קטן מאוד. הבניין יהיה מטיפוס אחד. וייתכן שנוכל להסתפק במשרד הטכני במחלקה להתיישבות. אבל בכל אופן לתשלום כפול לא נסכים. 
	עלינו להציע ולדרוש מ"סיליקט" עוד כיום לתת לנו לשימוש את בית החרושת ללבן כמות לבנים הדרושים לנו. לפועלים אנו נשלם במחיר שלנו. רק את המשכורות הגדולות של מנהלי הסיליקט – מזה נבקשם לשחררנו ויהיה זאת הקונטריבוציה שלהם למפעל הזה. 
	קונטריבוציה קונסטרוקטיבית באמת. והוא הדין בחרושת "נשר".
	שאלת הטרנספורט של כל חומרי הבניין היא חמורה ויקרה לנו יותר מדי. על המחלקה הפוליטית של ההנהלה הציונית להיכנס תיכף במו"מ לשם הוזלת התעריף וגם דחיית התשלומים עד אשר יתחילו להיכנס כספי הקציר [?] לתשפ"ח. הנה שחררה הממשלה היוונית את כל האימפורט הבא בשביל התיישבות הפליטים ממכס, ואת כל הטרנספורט בארץ הוזילה עד ל-50%. תהי זאת השתתפות הממשלה [-] נאותה בשאלת חוסר העבודה החריפה. הוזלת הטרנספורט יאפשר לנו לבנות בסיליקט גם בעמק. כי לא בכל המקומות נוכל לפי שעה לבנות מבטון וללבן לבנים מחוסר [-] על המקום.
	ביטחוני חזק כי נמצא את הדרך לבניין חדר לפי שעה בסכום של 50-40 לי"מ אשר יתאים לדירה טובה בשביל 3-2 אנשים.
	יינתן נא הצו של מרכז הרצון שלנו למרכזי הפעולה.
אינוונטר חי
אין לנו די זמן כי בעוד שני חודשים עלינו לעלות על הקרקע לא פחות מ-400 בהמות עבודה. אין לגמרי להשיגן בארץ. השאלה עומדת בחריפותה במשך זמן רב ומאומה לא נעשה.
	והריני מציע גם במובן זה ללמוד דבר מה מיוון. במשרד הזואוטכני של המוסד המיישב את הפליטים היללו מאוד ויעצוני בייחוד להכניס סוסים מפולניה. הסוסים הללו התאקלמו ביוון יפה והוכיחו  את הסתגלותם. אקלימה של יוון דומה מאוד לאקלימנו. גם להם 40% [-] ויש להם קדחת רבה מאוד.
	הם ניסו מארצות רבות: מאיטליה, מקפריסין, מהונגריה ומאביסיניה [אתיופיה].
	עלינו תיכף לשלוח 2 אנשים מומחים לקפריסין ולהתחיל לקנות פרדות שהן בלי ספק תתאמנה. 
	כמו כן לפקוד על חברינו פרומקין וטרטקוב בפולניה להתעניין ולקנות בשקט איזה עשרות סוסים בתור משלוח ראשון ולשלחם תיכף בתור ניסיון ראשון.
	מחיר הבהמה מפולניה וגם מקפריסין יעלה כנראה עד 25 לי"מ לכל גולגולת.
	[-] של רופאי הבהמות שלנו הוא לדאוג לאמצעי זהירות נגד מחלות ולאמצעים פרופילקטיים אם ישנם כאלה. היוונים הזריקו לבהמות זריקות שונות בארץ מכורתן.
	הבאת בהמות עבודה מהחוץ ישפיע על השוק הארצי ויוזיל את מחיר הבהמה גם כאן ובסוריה.
פרות חלב
גם לו היה לנו די כסף הייתי חושב לחטא גמור להוציא השנה החוצה, לסוריה ולהולנד, 60-50 לי"מ לרכישת פרות נוסף על אותם אלפי הלי"מ שעלינו להוציא בשביל המשקים הקיימים. עלינו להתעכב מעט קט ולהסתכל ולהתבונן היטב למצב המחלבה. אחרי ההפלה [?] בא הדבר. ועם הכנסת פרות למאות חדשות נכניס עוד מחלות חדשות. השוק לחלב איננו מן הטובים. הספקה זולה טרם הכינונו. הצרכן העירוני אינו עומד בשנה הבאה להכפיל ולהשליש. אסור לנו לפי שעה להגדיל את המחלבות בייחוד אם אנו צריכים לקנות פרות ביוקר גדול מהחוץ. 
	לכל היותר נצייד את מתיישבינו, אלה החדשים והקלים, בחלב להספקה עצמית על ידי פרות ערביות, צידוניות, ואולי גם על ידי כבשים ועזים. כי מדוע לא ננצל את המרעה הטוב של ההרים אשר ברשותנו?
	יחד עם הפרות אנו ניפטר לפי שעה מהצורך לבנות רפתות. ואותו החלק אשר נבנה בשביל [הפרות] הערביות וכו' נבנה בפירוש מלבני חומר ובניין זול. אבל קש הרבה [-]. אין  לנו כל צורך ברפתות בטון אשר הן עולות הרבה יותר ביוקר מרפתות בנויות חומר, לו אפילו היה לנו די כסף.
	בכל אופן ניפרד לזמן ארוך ארוך מכל אותם החידושים הקליפורניים שכל כך הזדרזנו להכניסם לרפתות שלנו. הם הולמים אותנו כנזם זהב... דומני כי בעולם כולו זה לפי שעה רק מתנת בתי ספר, תחנות ניסיון וכו'.
	את הרפתות אשר נבנה בתכנית [-] כמובן כבניין למען תתאמנה או למשק הקבוצה או למשק הפרט במושב. לפי שעה הן תהיינה משותפות לחברים אחדים.
באופן כזה נוכל לספק באופן רציונלי את צורכי בניין לכל חבר לשנה זו בסך 50 לי"מ בערך.[footnoteRef:2]   [2:  ככל הנראה משפט זה שייך לסעיף "דירה".] 

אינוונטר דומם
אין לי כל ספק כי נוכל להשיג בארץ את כל המכונות הכי נחוצות בהקפה עד אשר ייכנסו כספי התקציב. ידידינו ברנשטטר, גודמן ודוניה (בסדר הא"ב) הינם מחכים להזדמנות כאלה מצד ההנהלה הציונית. ואז נזמין במספר גדול. הרי בטוח שגם נשיגן במחירים הרבבה יותר זולים.
עגלות ורתמות
קואופרטיבי העגלנות והרצענות בעזרת בנק הפועלים שממילא עוזר להם ישאפו לרווח בהיות להם היכולת למלא הזמנה של מאות אחדות עגלות. אנו גם כאן נקבל הנחות חשובות במחיר מפאת הסיטונות של ההזמנה.
	ואולם את כל זאת צריך תיכף להזמין אם כבר עכשיו לא יותר מדי מאוחר.
עצי יער
אם לא יותר מדי מאוחר עלינו תיכף ומיד להגדיל את משתלות העצים אשר במשקי הפועלים ולהגדיל על ידי כך את מספר החברות במשקים הללו.
	לא נוכל כבר השנה לנטוע עצי פרי אולם עצי יער צריך להשתדל לנטוע עוד השתא.
זרעים והספקה
את זאת נוכל להזמין ולהכין על ידי "המשביר", "האסם", "הטחנות הגדולות" וסוחרים פרטיים. 
	לא יהיה צורך דווקא בכספים מזומנים תיכף.
	יתכן כי נוכל לשאול מהמשקים הקיימים כמויות חשובות לחודשים הראשונים עד אשר ירווח לנו בכסף. 

הנה כי כן יכול להסתכם הסכום הדרוש להתאחזותו של כל אחד במשך שנת תרפ"ח[footnoteRef:3] בסך של 100 לי"מ: [3:  אשכול יצא בחודש יולי 1926 מארץ ישראל ולכן, ככל הנראה התבלבל בתאריך העברי. הוא התכוון לשנת תרפ"ז שהחלה בספטמבר 1926.] 

חלק בבניינים: 25
0.33 בהמת עבודה: 10
0.5 פרה: 5
חלק בעגלה ובכלים 10
זרעים: 5
הספקה לעובד במשך
10 חודשים:      30
חלק מהספקת הפרד: 5
שונות:    10  
[סך הכול:] 100 לי"מ
מזה נחוץ במזומנים תיכף לקנות בהמות העבודה בשורה 10,000 לי"מ. לכל יתר הדברים אפשר לגשת לעבודה ולהכנה בלי מזומנים עד אשר יבוא בכספי התקציב החדש. יידרש גם בערך סך של 8 אלפים תשלום עבודת הבניין. זה יעשה בחלקו על ידי הפרודוקטים של הפירמות הנ"ל וחלק במזומנים מכספי מחלקת העבודה שנמצאים בכל אופן בשביל כל מיני עבודות אחרות ובשביל כל מיני עבודות אחרות ובשביל כספי סיוע ובתשלומים האלה יהיו בהלוואה למחלקת ההתיישבות עד לתקציב הבא או לשנים אחדות. 
